Source: https://miskolcitorvenyszek.birosag.hu/20190121/tanugondozas-aldozatsegites
Timestamp: 2020-07-03 17:43:17+00:00

Document:
Tanúgondozás, Áldozatsegítés | Miskolci Törvényszék
Megjelenés ideje: 2019. január 21., 11:30
Tanú vagyok egy büntetőügyben – Gyakran ismételt kérdések
1. Ki lehet tanú?
Tanúként bárki idézhető a tárgyalásra, akiről feltehető, hogy információval rendelkezik bizonyítandó tényről. Az információ származhat közvetlenül (pl. látta a bűncselekmény elkövetését), de származhat közvetetten is (valaki elmondta a tanúnak, hogy mi történt).
2. Feltétlenül szükséges-e megjelenni a tárgyaláson?
Igen, tanúvallomást tenni személyesen kell, a bíróság a tanú kérelmére kivételesen engedélyezheti, hogy írásban tegyen vallomást, azonban ez nem minden ügyben lehetséges. Amely ügyben szükséges a tárgyaláson történő személyes megjelenés, ott a bíróság nem fogja engedélyezni az írásbeli tanúvallomás megtételét.
3. Mit tegyen, ha idézést kap, de nem tud elmenni a tárgyalásra?
Az idézés alapján köteles megjelenni a bíróságon, a távolmaradásnak csak olyan oka lehet ami alapos. Pl: betegség, baleset, vagy olyan fontos kötelezettség teljesítése, amely lehetetlenné teszi a bíróságon való megjelenést. A legfontosabb, hogy mihelyt tudomása van arról, hogy nem tud megjelenni, tájékoztassa erről a bíróságot. A leggyorsabb a telefonon történő tájékoztatás, ám fontos, hogy a távolmaradás okát később írásban igazolja.
Pl: a tárgyalás napján beteg lett - telefonon tájékoztatja a bíróságot, majd az idézésben található ügyszám megjelölésével postán beküldi az orvosi igazolás másolatát
- a tárgyalás időpontjában külföldön nyaral – telefonon tájékoztatja a bíróságot, majd az idézésben található ügyszám megjelölésével postán beküldi a szállásfoglalás másolatát.
4. Hogyan lépjen kapcsolatba a bírósággal?
Fontos, hogy az idézésben található ügyszámot mindig közölje, mert az alapján tudják beazonosítani! Az ügy bírájával a tárgyaláson kívül nem beszélhet, telefonon sem. Ha megváltozik a lakcíme azt haladéktalanul írásban jelentse be a bíróságnak.
5. Mit kell magával hoznia a tárgyalásra?
A személyi igazolványát és lakcímkártyáját minden esetben hozza magával. Amennyiben autóval érkezik a tárgyalásra, az autó forgalmi engedélyét célszerű magával hoznia a tárgyalóterembe. Amennyiben vonattal, vagy busszal érkezik, a menetjegyet feltétlenül őrizze meg és hozza magával a tárgyalásra.
6. Köteles-e elengedni a munkáltatója a tárgyalásra?
Igen, a bírósági idézésre köteles megjelenni a tárgyaláson, erre az időre pedig mentesül a munkavégzés alól. A tanú kérésére a tárgyaláson igazolást kap a megjelenéséről, ezzel igazolja a munkáltató felé, hogy törvényes okból nem jelent meg a munkahelyén.
7. Megtérítik-e a megjelenés költségeit?
Igen, a bíróság előtti megjelenésével kapcsolatos útiköltséget mindig megtérítik a tanúnak. Útiköltségként a lakóhelyétől a bíróságra és vissza a lakóhelyére való utazással felmerült költség illeti meg, melynek összegét igazolnia kell. (autó forgalmi engedély, vonatjegy, buszjegy bemutatása a tárgyaláson) Az útiköltség megállapítása a tárgyaláson történik, a bíróság utalványt állít ki, mely a bíróság épületében lévő pénztárban beváltható, az összeget készpénzben fizetik ki.
8. Hányszor kell megjelennie a tanúnak?
A nyomozás során a rendőrség által kihallgatott tanúnak később a tárgyaláson is meg kell jelennie és a tárgyalás folyamán az is előfordulhat, hogy több alkalommal kell megjelenni a bíróság előtt. Ez előre nem megmondható, az ügy bonyolultságától és egyéb a bíróságon kívülálló okokból fakadhat. Amikor a tanú idézést kap mindig köteles megjelenni és minden alkalommal megtérítik útiköltségét.
9. Mi a teendő, ha valamely okból fél megjelenni a tárgyaláson?
Személyes egyeztetés végett telefonon hívhatja a bíróság tanúgondozóját, aki részletes tájékoztatást ad, vagy ügyszám feltüntetése mellett írásban jelezheti a bírónak.
10. Ki a tanúgondozó?
A bírósági tárgyalásra idézett tanú a megfelelő tájékoztatás érdekében bírósági tanúgondozóhoz fordulhat. A bírósági tanúgondozó a bíróság olyan ügyintézője, aki a tanú részére külön jogszabályban meghatározott módon felvilágosítást ad a tanúvallomás megtétele, az ehhez szükséges bírósági megjelenés elősegítése érdekében. A tanúgondozás nem terjed ki az ügyről való tájékoztatásra, és nem járhat a tanú befolyásolásával.
A feladatának ellátása során a következőkről adhat felvilágosítást:
általánosságban a tanúk jogairól és kötelezettségeiről,
a bíróság elérhetőségéről,
a távolmaradás kimentésének módjáról,
az igazolatlan távolmaradás következményeiről,
az idézésre történő megjelenés költségtérítési lehetőségeiről,
a kiskorúak bíróság előtti megjelenésének kötelezettségeiről,
a tanú elkülönített várakozásának feltételiről,
távmeghallgatás lehetőségéről.
Ne feledje, Ön tanúvallomása mással nem pótolható bizonyíték!
Tanúgondozásról bővebben az alábbi oldalakon tájékozódhat:
https://birosag.hu/tudjon-meg-tobbet/a-birosagi-tanugondozasrol
https://birosag.hu/birosagi-iranytu
Áldozatsegítésről bővebben az alábbi oldalakon tájékozódhat:
A sértett a büntetőeljárásban
A különleges bánásmódra vonatkozó szabályok az új büntetőeljárási törvényben
Távmeghallgatás a Miskolci Törvényszéken - videó
Tanúgondozási szabályzat 3.01 MB
A tanú jogai, és kötelezettségei a régi eljárási szabályok szerint 152.08 KB
A tanú jogai, és kötelezettségei az új eljárási szabályok szerint 13.17 MB
Tanúgondozók névsora 469.5 KB
Miskolci Törvényszék és járásbíróságainak megközelíthetősége 3.01 MB
Kérdőív 34.86 KB

References: bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság